R. Madej, poslanec: (2005-02-08):
Tento návrh zákona je naozaj výsledkom, dá sa povedať, tak ako prišiel do Národnej rady, absolútnych nezmyslov. Je výsledkom toho, že pozmeňujúce návrhy, ktoré sú v rozprave, tak len čiastočne zmierňujú tie veľmi negatívne dopady, a rozporu aj s dobrými mravmi a so zdravým rozumom. Tie pozmeňujúce návrhy, ktoré vypúšťajú povinnosti alebo zákazy, aby prevádzkovateľ autoškoly nemohol využívať miestnosť na iné účely ako na autoškolu, aby nemohol využívať motorové vozidlá na iné účely ako autoškolu, nemožno nazvať nijako inak ako nezmyselné. Ide o druhé čítanie, preto len na úvod k tomu. Napriek tomu, že akékoľvek pozmeňujúce návrhy budú schválené, už ten princíp, zmysel zákona nie je dobrý a nerieši tú problematiku, ktorá na Slovensku naozaj problematikou je. Nerieši skúšky, ktoré vykonáva Policajný zbor, a nerieši kontrolu tak cestnej premávky, ktorá je úplne, ale úplne niekde inde. Na druhej strane ale tento návrh zákona absolútne diskriminuje rôzne subjekty a zvýhodňuje istú skupinu jednotlivcov oproti druhej. Aby som ale nehovoril dlho k veciam, ktoré patria do prvého čítania, len som si dovolil zopakovať niekoľko poznámok, ktoré sme prednášali už v ústavnoprávnom výbore. Ja ešte môžem povedať, a naozaj to myslím smrteľne vážne, že v ústavnoprávnom výbore, pán minister, pán štátny tajomník bol sprevádzaný vašimi pracovníkmi z odborov. A keď som sa ja opýtal, aký je dôvod na to, že priestory, ktoré sú určené pre autoškolu, nesmú byť využité na nič iné, pán minister, tak vám to poviem, ak vám to vaši pracovníci nezopakovali, váš pracovník povedal, že taký, aby sa nevyužívali na rôzne činnosti, napr. ako sú erotické služby a v erotickom salóne. Toto povedal váš pracovník ministerstva na rokovaní ústavnoprávneho výboru. A ja sa veľmi čudujem, že máte také zastúpenie potom a takých ľudí, ktorí navrhujú zákony. Ústavnoprávny výbor aj z týchto dôvodov odporúčal návrh zákona neschváliť, resp. vrátiť predkladateľovi na dopracovanie, nakoľko naozaj ide o množstvo veľmi tak právne zlých vecí, ktoré nie je možné jednoducho vyčistiť. Ale aj vzhľadom na to chápajúc politickú realitu, ktorá je taká, aká je, si dovolím predložiť aj ja pozmeňujúce návrhy, ktoré by mali do istej miery nezmieriteľný zákon, absolútne nezmieriteľný a neprijateľný, tak ako už odznelo v rozprave, zmierniť na neprijateľný. A pevne verím, že aspoň tieto pozmeňujúce návrhy budú prijaté napriek tomu, pán minister, že naozaj si úprimne želám, aby tento návrh zákona neuzrel svetlo sveta. Dovolím si predniesť pozmeňujúce návrhy v časti A. Po prvé. V § 3 ods. 4 písm. d) sa vypúšťajú slová „a ich pracovné zmluvy“. Po druhé. V § 3 sa za odsek 4 vkladá nový odsek, ktorý znie: Odsek 5: „Ak bude žiadateľ zamestnávať inštruktorov autoškoly v pracovnom pomere, prílohou žiadosti sú pracovné zmluvy inštruktorov autoškoly. Ak bude žiadateľ zabezpečovať činnosť autoškoly inštruktormi, ktorí prevádzkujú živnosť podľa osobitného predpisu, prílohou žiadosti sú zmluvy uzavreté s inštruktormi.“ Poznámka pod čiarou k odkazu 4 znie: „4) § 25 zákona č. 455/1991 Zb.“ Doterajšie odseky 5 až 7 sa označujú ako odseky 6 až 8. Po tretie. V § 5 ods. 2 sa slová „tvoria učebne a ich príslušenstvo“ nahrádzajú slovami „tvorí učebňa a jej príslušenstvo“. Po štvrté. V § 5 sa vypúšťa odsek 5. Po piate. V čl. II sa vypúšťa 1. bod. Označenie bodu 2 sa zrušuje. Navrhujem v týchto pozmeňujúcich návrhoch vypustiť povinnosť pracovať u inštruktorov autoškoly v rámci iba pracovných zmlúv. Tento pozmeňujúci návrh je predložený za tým účelom, aby v prípade, ak bude zákon schválený, tak umožnil inštruktorom autoškoly pracovať aj na živnosť, tak ako to bolo doteraz praxou a tak ako ste vy v rozpore tak s ústavou vydali vyhlášku, ktorá im to už aj v súčasnosti, žiaľ, zakazuje. Čo sa týka pozmeňujúceho návrhu v časti B. Po prvé. V § 7 ods. 1 sa vypúšťa písmeno f). Po druhé. V § 24 ods. 1 písmeno a) znie: „a) podrobnosti o označovaní výcvikových vozidiel“. Pán minister, vzhľadom na to, že sme mali s vami veľmi negatívne skúsenosti pri vydávaní normatívnych právnych aktov, podzákonných, teda vyhlášky, ktorá v súčasnosti je platná, neveriac, že tomu bude v budúcnosti inak, predkladáme pozmeňujúci návrh, ktorým vám zoberieme v tej časti možnosť vydať vyhlášku, ktorá bude hovoriť o technickej základni autoškôl. A je to z toho dôvodu, že zákon má upravovať všetky práva a povinnosti dotknutých subjektov. V tomto prípade považujem za nadbytočné, aby sme vyhláškou upravovali ďalšie ustanovenia, navyše ak máme skúsenosti, že vyhláška v poslednom období išla nad rámec zákona. Panie poslankyne, páni poslanci, prosím o podporu týchto pozmeňujúcich návrhov aj z toho dôvodu, že argumentácia, ktorá zaznela tak v pléne Národnej rady, ale naozaj aj počas rokovaní výborov, bola veľmi často nezmyselná. A dovolím si povedať, že to, čo som zažil ja, naozaj bolo do smiechu, niekedy až do plaču, čo človek počul. Preto odporúčam, nech dopadne hlasovanie o pozmeňujúcich návrhoch akokoľvek, nepodporiť predmetný návrh zákona. Ďakujem pekne.